Man in hof ná afgetrede boer dood gevind word | Maroela Media
'n 22-jarige man het Maandag in die Joubertina-landdroshof in die Oos-Kaap verskyn op aanklag van moord op die 69-jarige Norman Ludwig.
Jason Witbooi word daarvan beskuldig dat hy Ludwig, 'n afgetrede beesboer, vroeër vandeesmaand op sy plaas Valleisig aangeval en vermoor het. Die saak teen Witbooi is tot 2 November uitgestel wanneer hy na verwagting om borgtog sal aansoek doen. Hy bly in aanhouding tot dan.
Maroela Media het vroeër berig Ludwig se liggaam is op 5 Oktober deur 'n familievriend buite sy huis op 'n plaas sowat 10 km buite Joubertina aangetref. Hy het hoofbeserings gehad en die huis was geplunder.
Sers. Majola Nkohli, woordvoerder van die polisie, sê Witbooi is Vrydag in die Louterwater-gebied in verband met die moord in hegtenis geneem.